AFGØRELSE Nr. 2/97 TRUFFET AF AVS/EF-TOLDSAMARBEJDSUDVALGET af 15. september 1997 om undtagelse fra definitionen af begrebet »varer med oprindelsesstatus« for at tage hensyn til den særlige situation for Fiji og Papua Ny Guinea, for så vidt angår produktionen af tunfiskekonserves (HS-position ex 16.04) (97/651/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EF-konvention, undertegnet i Lomé den 15. december 1989 og revideret ved den aftale, der blev undertegnet på Mauritius den 4. november 1995, særlig artikel 31, stk. 8, 9 og 10 i protokol nr. 1, og

ud fra følgende betragtninger:

Der kan indrømmes undtagelser fra de oprindelsesregler, der er omhandlet i nævnte protokol, når udviklingen af bestående industrier eller oprettelsen af nye industrier berettiger hertil;

i artikel 31, stk. 8, i protokol nr. 1 fastsættes der en særlig procedure for undtagelser vedrørende tunfiskekonserves og tunfiskefileter, og sådanne undtagelser indrømmes automatisk for tunfiskekonserves inden for et årligt kontingent på 4 000 tons og for tunfiskefileter inden for et årligt kontingent på 500 tons;

staterne i Afrika, Vestindien og Stillehavet (AVS-staterne) forelagde den 7. februar 1997 en anmodning fra regeringerne for Fiji og Papua Ny Guinea om at opnå en undtagelse fra oprindelsesreglerne i nævnte protokol for tunfiskekonserves og tunfiskefileter, der produceres af disse to lande i perioden fra den 1. januar 1997 til den 29. februar 2000, og som fordeles således: 1 000 tons om året for Fijis vedkommende og 500 tons om året for Papua Ny Guineas vedkommende;

Fiji, Mauritius og Senegal nyder allerede fordel af en undtagelse i medfør af artikel 31, stk. 8, for en mængde på 2 500 tons tunfiskekonserves (afgørelse nr. 2/93 (1), 3/93 (2) og 2/96 (3) truffet af AVS/EF-Toldsamarbejdsudvalget) for 1997 og en årlig mængde på 1 500 tons fra den 1. januar 1998 til den 29. februar 2000; derfor udgør den resterende mængde af det årlige kontingent, der er til rådighed for automatisk undtagelse, 1 500 tons i 1997 og 2 500 tons om året fra 1998;

på denne baggrund er det hensigtsmæssigt at indrømme de pågældende lande den undtagelse, der er anmodet om, for perioden fra den 1. januar 1997 til den 29. februar 2000 -

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i listen i bilag II til protokol nr. 1 til fjerde AVS/EF-konvention anses tunfiskekonserves henhørende under HS-position ex 16.04, som fremstilles i Fiji, og Papua Ny Guinea af fisk uden oprindelsesstatus, for at have oprindelse i disse stater på de i denne afgørelse anførte betingelser.

Artikel 2

Den i artikel 1 omhandlede undtagelse omfatter de i bilagene til denne afgørelse anførte mængder, der udføres fra Fiji og Papua Ny Guinea i perioden fra den 1. januar 1997 til den 29. februar 2000.

Artikel 3

De i artikel 2 omhandlede mængder forvaltes af Kommissionen, som kan træffe alle de administrative foranstaltninger, der er nødvendige for at sikre en effektiv forvaltning.

Når en importør i en medlemsstat indgiver en angivelse om overgang til fri omsætning med anmodning om adgang til at anvende denne afgørelse, og hvis toldmyndighederne antager angivelsen, trækker den pågældende medlemsstat ved meddelelse til Kommissionen en mængde svarende til sit behov.

Anmodninger om træk med angivelse af datoen for antagelse af angivelserne fremsendes straks til Kommissionen.

Kommissionen tillader sådanne træk afhængigt af datoen for, hvornår toldmyndighederne i den pågældende medlemsstat har antaget angivelserne om overgang til fri omsætning, og forudsat at den disponible restmængde gør det muligt.

Udnytter en medlemsstat ikke de mængder, der er trukket, tilbagefører den snarest muligt mængderne til den pågældende kontingentmængde.

Hvis de mængder, der anmodes om, overstiger den disponible restmængde af den relevante mængde, sker tildelingen i forhold til de mængder, der er anmodet om. Kommissionen underretter medlemsstaterne om, hvilke mængder der er trukket.

Hver medlemsstat sikrer importørerne lige og kontinuerlig adgang til de disponible mængder, så længe restmængden tillader det.

Artikel 4

De certifikater EUR.1, der udstedes i medfør af denne afgørelse, skal i rubrik 7 indeholde følgende angivelse:

»Undtagelse - afgørelse nr. 2/97«.

Artikel 5

AVS-staterne, medlemsstaterne og Fællesskabet skal hver især for deres vedkommende træffe de nødvendige foranstaltninger til gennemførelse af denne afgørelse.

Artikel 6

Denne afgørelse træder i kraft på dagen for vedtagelsen.

Udfærdiget i Bruxelles, den 15. september 1997.

På AVS/EF-Toldsamarbejdsudvalgets vegne

J. CURRIE

A. NTIM ABANKWA

Formænd

(1) EFT L 242 af 28. 9. 1993, s. 26.

(2) EFT L 242 af 28. 9. 1993, s. 27.

(3) EFT L 243 af 24. 9. 1996, s. 41.

BILAG I

FIJI

>TABELPOSITION>

BILAG II

PAPUA NY GUINEA

>TABELPOSITION>